[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 10.4.2008

COM(2008) 176 τελικό

2008/0075 (ACC)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για την διαμόρφωση θέσης προς έγκριση εξ ονόματος της Ευρωπαϊκής Κοινότητας όσον αφορά την πρόταση τροποποίησης του παραρτήματος III της Σύμβασης του Ρότερνταμ

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Το Μάρτιο του 1998 ολοκληρώθηκαν υπό την αιγίδα του Οργανισμού Τροφίμων και Γεωργίας των Ηνωμένων Εθνών (FAO) και του Προγράμματος των Ηνωμένων Εθνών για το Περιβάλλον (UNEP) οι διαπραγματεύσεις για τη σύμβαση σχετικά με την εφαρμογή της διαδικασίας “συναίνεσης μετά από ενημέρωση” (PIC) για ορισμένα επικίνδυνα χημικά προϊόντα και φυτοφάρμακα στο διεθνές εμπόριο.

2. Η σύμβαση κατατέθηκε προς υπογραφή στη διπλωματική υπουργική διάσκεψη που πραγματοποιήθηκε το Σεπτέμβριο του 1998 στο Ρότερνταμ και υπεγράφη από την Κοινότητα στις 11 Σεπτεμβρίου 1998.

3. Η Σύμβαση του Ρότερνταμ αντιπροσωπεύει σημαντικό βήμα προόδου όσον αφορά τους διεθνείς κανόνες για ορισμένα επικίνδυνα χημικά προϊόντα, συμπεριλαμβανόμενων των φυτοφαρμάκων. Στόχο της αποτελεί η προαγωγή του επιμερισμού των ευθυνών και των προσπαθειών συνεργασίας μεταξύ των συμβαλλομένων μερών για θέματα διεθνούς εμπορίου χημικών προϊόντων, ώστε να εξασφαλισθεί η προστασία της υγείας του ανθρώπου και του περιβάλλοντος από πιθανές βλάβες ενώ παράλληλα επιδιώκεται να συμβάλει στην περιβαλλοντικά ορθή χρήση τους.

4. Η Κοινότητα εφάρμοσε την ως άνω σύμβαση θεσπίζοντας τον κανονισμό (ΕΚ) αριθ. 304/2003 του Ευρωπαϊκού Κοινοβουλίου και του Συμβουλίου της 28ης Ιανουαρίου 2003 για τις εισαγωγές και εξαγωγές επικίνδυνων χημικών προϊόντων[1]. Με την απόφαση 2006/730/ΕΚ της 25ης Σεπτεμβρίου 2006[2] το Συμβούλιο αποφάσισε να κυρώσει τη σύμβαση εξ ονόματος της Ευρωπαϊκής Κοινότητας.

5. Η σύμβαση ετέθη σε ισχύ στις 24 Φεβρουαρίου 2004. Η τέταρτη διάσκεψη της συνόδου των συμβαλλομένων μερών (COP4) θα πραγματοποιηθεί στη Ρώμη από τις 27 έως τις 31 Οκτωβρίου 2008. Πέραν της Κοινότητας συνεβλήθησαν και 26 από τα κράτη μέλη της.

6. Βάσει των συστάσεων της Επιτροπής Ανασκόπησης Χημικών Προϊόντων (CRC), που αποτελεί επικουρικό φορέα υπό την αιγίδα της COP, η διάσκεψη των συμβαλλομένων μερών αναμένεται να λάβει αποφάσεις για την υπαγωγή και άλλων χημικών προϊόντων στη διαδικασία PIC προσθέτοντας τα ως άνω προϊόντα στο παράρτημα III της Σύμβασης.

7. Τα τρία χημικά προϊόντα που συνέστησε η CRC να συμπεριληφθούν στο παράρτημα III της Σύμβασης του Ρότερνταμ, ήτοι οι ενώσεις του σερπεντινικού αμιάντου, του εντοσουλφάν (endosulfan) και του τριβουτυλοκασσιτέρου, αποτελούν αντικείμενο περιορισμών βάσει της κοινοτικής νομοθεσίας. Ως εκ τούτου, η Επιτροπή προτείνει στο Συμβούλιο απόφαση για να υποστηριχθεί, εκ μέρους της Κοινότητας η τροποποίηση του παραρτήματος III της Σύμβασης κατά τη διάρκεια της COP4.

Η προτεινόμενη απόφαση δεν θα έχει επιπτώσεις στον κοινοτικό προϋπολογισμό.

2008/0075 (ACC)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για την διαμόρφωση θέσης προς έγκριση εξ ονόματος της Ευρωπαϊκής Κοινότητας όσον αφορά την πρόταση τροποποίησης του παραρτήματος III της Σύμβασης του Ρότερνταμ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133 και το άρθρο 175 παράγραφος 1, σε συνδυασμό με το δεύτερο εδάφιο του άρθρου 300 παράγραφος 2,

την πρόταση της Επιτροπής[3],

Εκτιμώντας τα ακόλουθα:

(1) Η Ευρωπαϊκή Κοινότητα έχει κυρώσει τη Σύμβαση του Ρότερνταμ σχετικά με τη διαδικασία συναίνεσης μετά από ενημέρωση για ορισμένα επικίνδυνα χημικά προϊόντα και φυτοφάρμακα στο διεθνές εμπόριο (εφεξής “Σύμβαση του Ρότερνταμ”)[4].

(2) Ο κανονισμός (ΕΚ) αριθ. 304/2003 του Ευρωπαϊκού Κοινοβουλίου και του Συμβουλίου της 28ης Ιανουαρίου 2003 για τις εισαγωγές και εξαγωγές επικίνδυνων χημικών προϊόντων[5] εφαρμόζει τη Σύμβαση του Ρότερνταμ.

(3) Επιβάλλεται και ενδείκνυται να υποστηριχθεί η σύσταση της Επιτροπής Ανασκόπησης Χημικών Προϊόντων όσον αφορά την προσθήκη στο παράρτημα III της Σύμβασης του Ρότερνταμ των ενώσεων του σερπεντινικού αμιάντου, του εντοσουλφάν (endosulfan) και του τριβουτυλοκασσιτέρου, ώστε να εξασφαλιστεί στις εισάγουσες χώρες η προβλεπόμενη από τη Σύμβαση του Ρότερνταμ προστασία. Οι ως άνω τρεις ουσίες έχουν ήδη απαγορευθεί ή αποτελούν αντικείμενο αυστηρότατων περιορισμών στην Κοινότητα και ως εκ τούτου υπόκεινται σε ειδικές διατάξεις εξαγωγής που είναι πολύ πιο αυστηρές από αυτές που προβλέπει η Σύμβαση του Ρότερνταμ.

(4) Η τέταρτη σύνοδος της διάσκεψης των συμβαλλομένων μερών (COP4) της Σύμβασης του Ρότερνταμ αναμένεται να λάβει απόφαση σχετικά με την προτεινόμενη τροποποίηση του παραρτήματος III. Η Κοινότητα οφείλει να υποστηρίξει την εν λόγω τροποποίηση.

(5) Στην COP4 η Κοινότητα και τα κράτη μέλη οφείλουν να συνεργαστούν στενά, ώστε να εξασφαλίσουν ότι οι τυχόν τροποποιήσεις του παραρτήματος III θα συνάδουν με την κοινοτική νομοθεσία.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Κατά την τέταρτη σύνοδο της διάσκεψης των συμβαλλόμενων μερών της Σύμβασης του Ρότερνταμ η Επιτροπή θα υποστηρίξει εξ ονόματος της Κοινότητας την έγκριση της προτεινόμενης τροποποίησης του παραρτήματος III με στόχο να προστεθούν σε αυτό οι ενώσεις του σερπεντινικού αμιάντου, του endosulfan και του τριβουτυλοκασσιτέρου.

Βρυξέλλες,

Για το Συμβούλιο

Ο Πρόεδρος

[1] ΕΕ L 63 της 6.3.2003, σ. 1.

[2] ΕΕ L 299, 28.10.2006, σ. 23.

[3] ΕΕ C της , σ. .

[4] ΕΕ L 299 της 28.10.2006, σ. 23.

[5] ΕΕ L 63 της 6.3.2003, σ. 1. Κανονισμός όπως τροποποιήθηκε με τον κανονισμό (ΕΚ) αριθ. 1376/2007 της Επιτροπής (ΕΕ L 307 της 24.11.2007, σ. 14).